CELEX: 62015CN0426
Language: sk
Date: 2015-08-03 00:00:00
Title: Vec C-426/15 P: Odvolanie podané 3. augusta 2015: Diputación Foral de Bizkaia proti rozsudku Všeobecného súdu (druhá komora) z 19. mája 2015 vo veci T-397/12, Diputación Foral de Bizkaia/Komisia

12.10.2015   
            
            
               SK
            
            
               Úradný vestník Európskej únie
            
            
               C 337/10
            
         Odvolanie podané 3. augusta 2015: Diputación Foral de Bizkaia proti rozsudku Všeobecného súdu (druhá komora) z 19. mája 2015 vo veci T-397/12, Diputación Foral de Bizkaia/Komisia
   (Vec C-426/15 P)
   (2015/C 337/12)
   Jazyk konania: španielčina
   
      Účastníci konania
   
   
      Odvolateľka: Diputación Foral de Bizkaia (v zastúpení: I. Sáenz-Cortabarría Fernández, abogado)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť napadnutý rozsudok,
            
         
               —
            
            
               vyhovieť žalobe podanej v prvostupňovom konaní,
            
         
               —
            
            
               zaviazať Komisiu na náhradu trov prvostupňového a odvolacieho konania.
            
         
      Odvolacie dôvody a hlavné tvrdenia
   
   
      Prvý odvolací dôvod: Nesprávne právne posúdenie pri výklade a uplatnení článku 108 ods. 3 prvej vety ZFEÚ (povinnosť predchádzajúceho upovedomenia), a konkrétne výrazu „poskytnutie“, ktorý sa nachádza v uvedenom ustanovení v súvislosti s výrazom „poskytovaná“, ktorý je obsiahnutý v článku 107 ods. 1 ZFEÚ, keďže Všeobecný súd potvrdil vyhlásenie Komisie (článok 2 napadnutého rozhodnutia) (1) v tom zmysle, že oznámená pomoc stanovená v dohodách je protiprávna, lebo bola poskytnutá 15. decembra 2006 v rozpore s povinnosťou predchádzajúceho upovedomenia. Nesprávne právne posúdenie v tom zmysle, že nebola dodržaná zásada práva Únie v oblasti štátnej pomoci, podľa ktorej musí byť každé posúdenie na účely určenia okamihu, kedy sa štátna pomoc považuje za „poskytnutú“, uskutočnené s ohľadom na vnútroštátnu právnu úpravu použiteľnú na posudzovaný prípad. Nesprávne právne posúdenie v tom zmysle, že bol nesprávne použitý pojem „protiprávna pomoc“ obsiahnutý v článku 1 písm. f) nariadenia č. 659/1999 (2). Porušenie zásady zákonnosti.
   
      Druhý odvolací dôvod: Nesprávne právne posúdenie Všeobecným súdom, ktorý potvrdil existenciu „protiprávnej pomoci“ v dohode o pozemkoch na základe ustanovenia o lehote 12 mesiacov. Nesprávne právne posúdenie spočívajúce v tom, že bezdôvodne nebola uplatnená zásada práva Únie v oblasti štátnej pomoci, podľa ktorej musí byť každé posúdenie na účely určenia okamihu, kedy sa štátna pomoc považuje za „poskytnutú“, uskutočnené s ohľadom na vnútroštátnu právnu úpravu použiteľnú na posudzovaný prípad.
   
      Tretí odvolací dôvod: Nesprávne právne posúdenie spočívajúce v tom, že Všeobecný súd nekonštatoval, že Komisia prijatím napadnutého rozhodnutia porušila zásadu riadnej správy veci verejných. Nesprávne právne posúdenie z dôvodu, že Všeobecný súd nekonštatoval porušenie procesných práv a záruk, ktoré má Diputación ako účastník konania podľa článku 108 ods. 2 ZFEÚ. Nesprávne právne posúdenie spočívajúce v tom, že Všeobecný súd implicitne usúdil, že list Komisie z 15. apríla 2010 dáva uspokojivú odpoveď na požiadavky vyplývajúce zo spomenutej všeobecnej zásady. Skreslenie zásadných dôkazov. Porušenie základného práva na spravodlivý proces. Odňatie práva na obranu.
   
      (1)  Rozhodnutie Komisie K(2012) 4194 final z 27. júna 2012 vo veci štátnej pomoci č. SA.28356 (C 37/2009) (ex N 226/2009).
   
      (2)  Nariadenie Rady z 22. marca 1999 ustanovujúce podrobné pravidlá na uplatňovanie článku [108 ZFEÚ] (Ú. v. ES L 83, s. 1; Mim. vyd. 08/001, s. 339).